KIRJALLINEN KYSYMYS E-3673/02 esittäjä(t): Antonio Di Pietro (ELDR) komissiolle. L'Aquilan elektroniikkakeskuksen yritykset ja irtisanomisuhka.



Virallinen lehti nro 268 E , 07/11/2003 s. 0043 - 0043



KIRJALLINEN KYSYMYS E-3673/02 esittäjä(t): Antonio Di Pietro (ELDR) komissiolle (18. joulukuuta 2002) Aihe: L'Aquilan elektroniikkakeskuksen yritykset ja irtisanomisuhka L'Aquilan elektroniikkakeskuksen yritykset ovat olleet joidenkin kuukausien ajan syvässä kriisissä, jonka seurauksena yli tuhat Flextronics- ja Lares-Tecno-yritysten työntekijää on vaarassa menettää työpaikkansa. Ammattijärjestöjen, Italian hallituksen ja alueellisten elinten välisissä tapaamisissa ei ole saatu aikaan konkreettista ratkaisua työntekijöiden tilanteeseen. Jos irtisanomiset toteutuvat, Abruzzon alue saattaa joutua jälleen tavoitteeseen 1 kuuluvien alueiden joukkoon. Silloin viimeaikaiset ponnistelut uusien kehitysmahdollisuuksien tarjoamiseksi alueen asukkaille olisivat olleet turhia. Edellä mainitut yritykset toimivat elektroniikka- ja telekommunikaatioaloilla, jotka ovat strategisen tärkeitä aloja ja joihin Euroopan unioni on kiinnittänyt viime aikoina paljon huomiota Euroopan Yhdysvalloista ja Japanista erottavan teknologisen kuilun kuromiseksi umpeen. Voiko ja aikooko komissio hyväksyä hätätoimia edellä mainitussa tilanteessa, jossa useat työpaikat ovat uhattuina? Voidaanko edellä mainitut yritykset liittää yhteisön Galileo- ja Cosmos-ohjelmiin? Anna Diamantopouloun komission puolesta antama vastaus (13. helmikuuta 2003) Komissio hallinnoi rakennerahastoja, joihin Euroopan sosiaalirahastokin kuuluu, toissijaisuusperiaatteen mukaisesti yhdessä alueiden kanssa. Komissio ei puutu alueellisten toimintasuunnitelmien laatimiseen eikä rahoitettavien hankkeiden valintaan. Komissio on kuitenkin ollut yhteydessä Abruzzon alueeseen ja voi kertoa parlamentin jäsenelle, että Lares-Tecno-yhtiölle on myönnetty 95 000 euroa työntekijöiden uudelleenkoulutukseen. Flextronics ei sen sijaan ole anonut rahoitusta. Jokainen eurooppalainen yritys voi hakea Galileo-ohjelmaan. Osallistumisvaihtoehtoja on tällä hetkellä kaksi. Infrastruktuurin kehittämisvaihe, jonka kustannusarvio on 1,1 miljardia euroa, koostuu avaruustekniikkaan (satelliittien rakentaminen, varustaminen ja laukaiseminen) ja maanpäälliseen ohjaustekniikkaan (ohjauskeskukset, mittausasemat ja niin edelleen) keskittyvistä osista. Julkisia hankintoja koskevien säännösten mukainen tarjouspyyntö julkaistaan vuoden 2003 kuluessa, ja Aquilan elektroniikkakeskuksen yritykset voivat osallistua tarjouskilpailuun. Lisäksi satelliittinavigointia hyödyntävät alat ovat erittäin lupaava markkina-alue. Sen arvo Euroopan unionissa vuonna 2000 oli miljardi euroa ja ennuste vuoden 2005 liikevaihdoksi noin 6 miljardia euroa. Alan valmistelevia toimia (eurooppalaista asiantuntemusta edistävää tutkimusta) rahoitetaan tutkimus- ja kehitystoiminnan kuudennesta puiteohjelmasta. Ensimmäinen hakukierros (rahoitus yhteensä 20 miljoonaa euroa) ajoittuu vuoden 2003 alkupuolelle. Yritykset, joiden toimialaan satelliittinavigointia hyödyntävät sovellukset ja järjestelmät liittyvät, voivat toimittaa ohjelmaan hanke-ehdotuksiaan. Galileo-ohjelma tarjoaa siis mahdollisuuden uusien toimitussopimusten saamiseen, mutta niitä valittaessa ainoita arviointiperusteita ovat toimituskyky, innovatiivisuus, hinta ja asiantuntemus.